মুজাদ্দিদ আহমদ ইজাজ

**মুজাদ্দিদ আহমেদ ইজাজ** পিএইচডি ( উর্দু :  ; ১২ জুন, ১৯৩৭ – ৯ জুলাই, ১৯৯২), একজন পাকিস্তানি-আমেরিকান পদার্থবিজ্ঞানী। তিনি নতুন আইসোটোপ আবিষ্কারে তার ভূমিকার জন্য বিখ্যাত।  তার গবেষণাকর্ম পারমাণবিক চার্টের নিউট্রন-ঘাটতিযুক্ত দিকটি প্রসারিত করেছিল। তার আবিষ্কৃত কিছু আইসোটোপ চিকিৎসা গবেষণায় বিশেষ করে ক্যান্সারের চিকিৎসায় উল্লেখযোগ্য অগ্রগতি সাধন করেছে। এছাড়াও,পারমাণবিক কাঠামোর পরীক্ষামূলক বোঝাপড়াকে আরও উন্নত করতে তার বেশ অবদান রয়েছে।   ইজাজ ওক রিজ ন্যাশনাল ল্যাবরেটরিজ ( ও আর এখন এল)-এ তার গবেষণা কাজ পরিচালনা করেছিলেন।  তিনি এবং তার অন্যান্য সহকর্মীরা ১৯৬৮ থেকে ১৯৮৩ সাল পর্যন্ত আইসোটোপ আবিষ্কার নিয়ে কাজ করে। তারা এসময়ে পরীক্ষার  ফলাফল ঘোষণা করে ৬০টিরও বেশি গবেষণাপত্র প্রকাশ করেছিলেন। 

ইজাজ ১৯৭০-এর দশকে মার্কিন *পরমাণু শান্তির* উদ্যোগে অংশগ্রহণ করেছিলেন।  এই কর্মসূচিতে পাকিস্তান সহ তৃতীয় বিশ্বের বেশ কয়েকটি দেশকে শান্তিপূর্ণ উদ্দেশ্যে শক্তি বিকাশের জন্য বেসামরিক পারমাণবিক চুল্লি প্রযুক্তি প্রদান করা হয়েছিল।  ভার্জিনিয়া টেকের পদার্থবিদ্যার একজন স্থায়ী অধ্যাপক হিসেবে‌ তিনি পরীক্ষামূলক পদার্থবিদ্যার শাখায় বিশ্বজুড়ে স্নাতক শিক্ষার্থীদের থিসিস উপদেষ্টা হিসেবে কাজ করেছিলেন। ইজাজ তার কর্মজীবনে অনেক দেশ ভ্রমণ করেছিলেন।তার ছুটিতে তিনি সৌদি আরবের কিং ফাহদ পেট্রোলিয়াম ও খনিজ পদার্থ বিশ্ববিদ্যালয়ের ভিজিটিং অধ্যাপক হিসেবেও দায়িত্ব পালন করেছিলেন ।   ১৯৮০-এর দশকের শুরুর দিকে এবং ১৯৮৫ সালে তিনি ইতালির ট্রিয়েস্টে আবদুস সালাম আন্তর্জাতিক তাত্ত্বিক পদার্থবিদ্যা কেন্দ্রে ভিজিটিং অনুষদ সদস্য হিসেবে যোগদান করেন। তিনি ২৭ বছরের শিক্ষকতা ও গবেষণায় কর্মজীবনের পর ১৯৯১ সালের ডিসেম্বরে ভার্জিনিয়া টেক থেকে পদার্থবিদ্যার এই  এমেরিটাস অধ্যাপক অবসর গ্রহণ করেন।  পরবর্তীতে,ইজাজ এবং তার স্ত্রী মার্কিন যুক্তরাষ্ট্রে চলে যান। তারা ভার্জিনিয়ায় স্থায়ীভাবে বসবাস শুরু করেন। সেখানে তাদের পাঁচ সন্তান জন্মগ্রহণ করে। ক্যান্সারের সাথে লড়াইয়ের পর ১৯৯২ সালে তিনি মারা যান।

## প্রাথমিক জীবন এবং শিক্ষা

মুজাদ্দিদ ইজাজ ১৯৩৭ সালের ১২ জুন ব্রিটিশ ভারতের বাদ্দোমালহিতে জন্মগ্রহণ করেন। তার পিতা ছিলেন একজন চিকিৎসাবিজ্ঞানের ছাত্র। তার পিতা মাত্র ২৫-২৬ বছর বয়সে মস্তিষ্কের ক্যানসারে আক্রান্ত হয়ে মারা যান। তার মা একজন গৃহিণী ছিলেন। তার পিতার মৃত্যুর পর তার মা পুনরায় বিবাহ বন্ধনে আবদ্ধ হন। ইজাজ ছিলেন তার পরিবারের দশ ভাইবোনের মধ্যে তৃতীয়। বাদ্দোমালহির নিকটবর্তী গ্রামীণ স্কুলগুলোতেই ইজাজ প্রাথমিক শিক্ষা গ্রহন করেন। এরপর তিনি লাহোরের ইসলামিয়া হাই স্কুলে পড়াশোনা করেন। বিজ্ঞান ও পদার্থবিজ্ঞানের প্রতি তার প্রাথমিক আগ্রহ তৈরির পেছনে তার সৎ বাবার অবদান ছিল। তার সৎ বাবা স্থানীয় আবহাওয়া দপ্তরে কর্মরত ছিলেন।
হাই স্কুল থেকে পাস করার পর এবং কলেজে ভর্তির প্রয়োজনীয় পরীক্ষাগুলো শেষ করে ইজাজ লাহোরের গভর্নমেন্ট কলেজে ভর্তি হন। সেখানে তিনি পদার্থবিজ্ঞানে মেজর করেন এবং ১৯৫৭ সালে বি.এসসি ডিগ্রি লাভ করেন। তিনি ১৯৫৯ সাল পর্যন্ত অধ্যাপক রফি মুহাম্মদ চৌধুরীর অধীনে উন্নততর পড়াশোনা চালিয়ে যান। উল্লেখ্য,রফি মুহাম্মদ চৌধুরীকে পাকিস্তানের ফলিত পদার্থবিজ্ঞানের পথপ্রদর্শক হিসেবে গণ্য করা হয়। এই সময়েই রাজিয়া বেগম নাজিরের সাথে তার পরিচয় হয়। পরবর্তীতে তারা বিবাহ বন্ধনে আবদ্ধ হন। ১৯৬০ সালে আজিজ রাজিয়া দম্পতি মার্কিন যুক্তরাষ্ট্রে পাড়ি জমান।

ইজাজ এবং তার স্ত্রী ১৯৬০ সালের আগস্টে ফ্লোরিডার ট্যালাহাসিতে পৌঁছান। তারা সেখানে ফ্লোরিডা স্টেট ইউনিভার্সিটিতে স্নাতক ছাত্র হিসেবে স্থায়ী হন। ফ্লোরিডা স্টেটে থাকাকালীনই তার মধ্যে পার্টিকেল ফিজিক্স (কণা পদার্থবিজ্ঞান) এবং অ্যাকসেলারেটর পরীক্ষার প্রতি গভীর আগ্রহ জন্মায়। সেখান থেকে তিনি ১৯৬২ সালের জুনে পদার্থবিজ্ঞানে স্নাতকোত্তর (মাস্টার্স) ডিগ্রি লাভ করেন। তার থিসিসের শিরোনাম ছিল *এআই২৭ থেকে ইলাস্টিকভাবে বিক্ষিপ্ত ৮ থেকে ১৯ মেভ আলফা কণার কৌণিক বিতরণের অধ্যয়ন*। এরপর ১৯৬৪ সালের মে মাসে তিনি ওহিও ইউনিভার্সিটি থেকে নিউক্লিয়ার ফিজিক্সে (পারমাণবিক পদার্থবিজ্ঞান) পিএইচডি ডিগ্রি অর্জন করেন। তার পিএইচডি থিসিসের শিরোনাম ছিল *২.০ বিইভি এ প্রোটন-প্রোটন সংঘর্ষ*।

## একাডেমিক এবং বৈজ্ঞানিক গবেষণা কর্মজীবন

### ভার্জিনিয়া পলিটেকনিক ইনস্টিটিউট
মুজাদ্দিদ ইজাজ ১৯৬৪ সালের সেপ্টেম্বরে ভার্জিনিয়া টেকের পদার্থবিজ্ঞান বিভাগে একজন সহকারী অধ্যাপক হিসেবে যোগদান করেন। শিক্ষকতা জীবনের শুরুর বছরগুলোতে ইজাজ তার পাঠদানের দায়িত্ব পালনে অনেক সময় ব্যয় করতেন। এমনকি, বিশ্ববিদ্যালয়ের স্নাতক ও ডক্টরেট পর্যায়ের শিক্ষার্থীদের উপদেষ্টা হিসেবেও তিনি কাজ করেছেন। তিনি তার শুরুর দিকের গবেষণাগুলো সম্পন্ন করেন পদার্থবিজ্ঞান বিভাগে নতুন স্থাপিত পারমাণবিক চুল্লিতে। এচুল্লিটি সেই সময় একটি নিউট্রন সক্রিয়করণ বিশ্লেষণ ল্যাবরেটরিতে সজ্জিত ছিল। ইজাজের শুরুর দিকের গবেষণার ফলাফল তাকে ১৯৬৬ সালে মার্কিন জ্বালানি দপ্তরের অর্থায়নে পরিচালিত একটি অনুদানের অধীনে ওক রিজ ন্যাশনাল ল্যাবরেটরিজে গবেষণা সহযোগী হিসেবে কাজ করার সুযোগ করে দেয়।
১৯৭৪ সালে ইজাজ পদার্থবিজ্ঞান বিভাগের পৃষ্ঠপোষকতায় একটি 'ডিসটিংগুইশড ভিজিটরস কলোকিয়াম সিরিজ' (বিশিষ্ট অভ্যাগত আলোচনা মালা) চালু করেন। এ সিরিজ প্রায় এক দশক ধরে ব্ল্যাকসবার্গ ক্যাম্পাসে বিশ্ববিখ্যাত পদার্থবিজ্ঞানীদের একত্রে নিয়ে আসে। এই সিরিজের অধীনে আগত পণ্ডিতদের মধ্যে ছিলেন সালাম, শেলডন গ্ল্যাশো এবং পদার্থবিজ্ঞানে নোবেল বিজয়ী হ্যান্স বেথে, রবার্ট হফস্ট্যাডটার, ইউজিন উইগনার ও রিচার্ড ফাইনম্যান। প্রখ্যাত চীনা পদার্থবিজ্ঞানী লুক ডব্লিউ. মো ভার্জিনিয়া টেকে বক্তৃতাও দিয়েছিলেন। উল্লেখ্য,তার গ্রুপ ১৯৯০ সালে স্ট্যানফোর্ড লিনিয়ার অ্যাকসেলারেটরে গবেষণার জন্য নোবেল পুরস্কার জিতেছিল।
১৯৭৭ সালে ইজাজ পদার্থবিজ্ঞানে ফুল প্রফেসর ( অধ্যাপক) পদমর্যাদা অর্জন করেন। একই বছর অর্থাৎ ১৯৭৭ সালেই তিনি পদার্থবিজ্ঞান বিভাগের ভারপ্রাপ্ত প্রধান হিসেবেও দায়িত্ব পালন করেন। আশির দশকে তিনি বিদেশে বেশ কিছু শিক্ষাকালীন ছুটি কাটান। এ সময় তিনি বেশ কিছু বিশ্ববিদ্যালয় কাজ করেন। ১৯৭৯ থেকে ১৯৮১ সাল পর্যন্ত তিনি সৌদি আরবের দাহরানের ইউ.পি.এম বিভাগে শিক্ষাদান করেন।এছাড়াও,১৯৮৫ সালে তিনি আই.সি.টি.পিতেও শিক্ষকতা করেছিলেন। সবশেষ,১৯৯১ সালের ডিসেম্বরে 'প্রফেসর ইমেরিটাস' হিসেবে অবসর গ্রহণের আগে পর্যন্ত ভার্জিনিয়া টেকে শিক্ষকতা চালিয়ে যান। কর্মজীবনের শেষ দিকে ইজাজ এমন কিছু গবেষণাপত্র প্রকাশ করেন যা মূলত শিক্ষাদান পদ্ধতি ও ফলাফল। এসময় তার গবেষণাপত্রে ইজাজ ধর্ম ও বিজ্ঞান এবং পদার্থবিজ্ঞানের অন্যান্য দিকের ওপর আলোকপাত করে। এগুলো তার আগের বছরগুলোর প্রযুক্তিগত গবেষণার অংশ ছিল না। লুবনা রাজিয়া ইজাজ নিজেও ভার্জিনিয়া টেকের একজন পদার্থবিজ্ঞানী ও শিক্ষা গবেষক ছিলেন। তিনি ১৯৯৬ সালে একটি স্কলারশিপ চালু করেন যা পদার্থবিজ্ঞান শিক্ষার সাথে যুক্ত শিক্ষার্থীদের প্রদান করা হয়।

### ওক রিজ ন্যাশনাল ল্যাবরেটরিজ

মুজাদ্দিদ ইজাজ ১৯৬৬ সালে ওক রিজ ন্যাশনাল ল্যাবরেটরিজে ( ওআরএনএল ) তার গবেষণা কাজ শুরু করেন। এটি ছিল ইউএনআইএসওআর প্রোগ্রামে ভার্জিনিয়া টেকের অর্থায়নে পরিচালিত একটি প্রকল্প। ইউএনআইএসওআর সেই সময়ে ১৩টি প্রতিষ্ঠানের একটি কনসোর্টিয়াম ছিল। এর বিজ্ঞানীরা মার্কিন জ্বালানি দপ্তরের অনুদান এবং ওক রিজ অ্যাসোসিয়েটেড বিশ্ববিদ্যালয়ের সহযোগিতায় ওক রিজে যৌথভাবে গবেষণা করছিলেন। ভার্জিনিয়া টেক ছিল এ কনসোর্টিয়ামের অন্যতম সদস্য)। ইজাজের গবেষণার মূল লক্ষ ছিল ওক রিজের উচ্চ ফ্লাক্স আইসোটোপ চুল্লি ব্যবহার করে নতুন আইসোটোপ আবিষ্কার করা। ১৯৬৫ সালে এ চুল্লিটি নির্মাণ করা হয়েছিল। সেই সময়ের যেকোনো চুল্লির তুলনায় এ চুল্লিটি সর্বোচ্চ নিউট্রন ফ্লাক্স সমৃদ্ধ ছিল। এটি সত্তরের দশকে মার্কিন জ্বালানি দপ্তরের ল্যাবরেটরি সিস্টেমের যেকোনো চুল্লির চেয়ে অনেক বেশি চিকিৎসাসংক্রান্ত আইসোটোপ উৎপাদন এবং উচ্চমানের পদার্থ গবেষণার সুযোগ করে দিয়েছিল। কেনেথ এস. টোথের নেতৃত্বে ইজাজ এবং তার ওক রিজের সহকর্মীরা এই হাই ফ্লাক্স চুল্লি ব্যবহার করে নতুন নতুন আইসোটোপ আবিষ্কার করেন এবং বিদ্যমান আইসোটোপগুলোর বৈশিষ্ট্য ম্যাপ করেন। এর মধ্যে ছিল আর্বিয়াম, ইটারবিয়াম, থুলিয়াম, অসমিয়াম, হ্যাফনিয়াম, টাংস্টেন, পারদ (মার্কারি), টাইটানিয়াম, এবং সীসা (লেড)-এর আইসোটোপ। ১৯৮২ সালের ডিসেম্বরে, অ্যারিজোনা বিশ্ববিদ্যালয়ের পদার্থবিজ্ঞানীরা টোথ ও ইজাজদের আবিষ্কৃত পারদ আইসোটোপগুলো ব্যবহার করে ভারী কণাগুলোর আচরণ সফলভাবে মডেল করতে সক্ষম হন। সেই সময়ের সাধারণ অ্যাকসেলারেটর পরীক্ষাগুলোতে কণাগুলোর আচরণ সফলভাবে মডেল শক্তির সীমাবদ্ধতার কারণে উৎপাদন করা সম্ভব ছিল না।
সত্তরের দশকে ইজাজ ১৯৫৩ সালে প্রেসিডেন্ট আইজেনহাওয়ারের নেওয়া 'অ্যাটমস ফর পিস' (শান্তির জন্য পরমাণু) উদ্যোগে অংশগ্রহণ করেন। যা দ্বিতীয় বিশ্বযুদ্ধ পরবর্তী আন্তর্জাতিক সম্প্রদায়কে পারমাণবিক শক্তির ব্যবহারে সতর্ক করার জন্য তৈরি করা হয়েছিল। পাকিস্তানের প্রথম পারমাণবিক স্থাপনা ৫ মেগাওয়াটের একটি পাকিস্তান পরমাণু গবেষণা চুল্লি#PARR-I চুল্লি পুলটাইপ চুল্লি। মার্কিন যুক্তরাষ্ট্র ১৯৬৫ সালে পাকিস্তানকে এটি প্রদান করে। আবদুস সালামের নেতৃত্বে পাকিস্তানি বিজ্ঞানীদের তত্ত্বাবধানে ১৯৬৫ সালের ২১ ডিসেম্বর এই চুল্লির কার্যক্রম শুরু হয়।
### উল্লেখযোগ্য সহযোগিতা
মুজাদ্দিদ ইজাজ তার ২৭ বছরের দীর্ঘ কর্মজীবনে বহু খ্যাতনামা পদর্থবিজ্ঞানী এবং গণিতবিদের সাথে কাজ করেছেন। তাদের মধ্যে সবচেয়ে উল্লেখযোগ্য ছিল আবদুস সালামের সাথে তার পথ চলা। তিনি সালামের ইলেক্ট্রোউইক ইন্টারঅ্যাকশন বা তড়িৎ-দুর্বল মিথস্ক্রিয়া সংক্রান্ত যুগান্তকারী কাজে গুরুত্বপূর্ণ ভূমিকা পালন করেন। তার এই অবদানকে স্বীকৃতি দেওয়ার জন্য তাকে মার্কিন পদার্থবিজ্ঞানী স্টিভেন ওয়াইনবার্গ এবং শেলডন গ্ল্যাশোর সাথে যৌথভাবে ১৯৭৯ সালে পদার্থবিজ্ঞানে নোবেল পুরস্কার দেওয়া হয়।
১৯৭৬ সালে পাকিস্তানের প্রধানমন্ত্রীর বিজ্ঞান উপদেষ্টা হিসেবে দায়িত্ব পালনকালে সালাম বিজ্ঞান ও প্রযুক্তির অগ্রগতির জন্য একটি আন্তর্জাতিক ফোরাম তৈরির সুপারিশ করেন। এটি পাকিস্তানের হাজারা অঞ্চলে অনুষ্ঠিত হয়। সেই থেকে নাথিয়াগালি পদার্থবিজ্ঞান সম্মেলনগুলো প্রতি বছর গ্রীষ্মের ছুটিতে বিশ্বের নামী বিজ্ঞানীদের একত্রিত করে আসছে যাতে পাকিস্তানি বিজ্ঞানীদের বুদ্ধিবৃত্তিক বিচ্ছিন্নতা দূর করা যায়। ইজাজ সত্তরের দশকের মাঝামাঝি সময়ে ন্যাশনাল সায়েন্স ফাউন্ডেশনের অনুদানের অধীনে বেশ কয়েকবার এই সম্মেলনগুলোতে অংশগ্রহণ করেন। এছাড়াও তিনি ন্যাশনাল একাডেমি অফ সায়েন্সেসের সদস্য এবং আমেরিকান ফিজিক্যাল সোসাইটির একজন ফেলো ছিলেন।

## ব্যক্তিগত জীবন

মুজাদ্দিদ ইজাজ একজন আহমদীয়া মতবাদের অনুসারী। ১৯৬০ সালের জুনে মার্কিন যুক্তরাষ্ট্রে পাড়ি জমানোর পূর্বে তিনি রাজিয়া বেগমকে বিয়ে করেন। রাজিয়া বিবাহের পূর্বে নাজির নামে পরিচিত ছিলেন। রাজিয়া বিবাহের পরে তার স্বামীর পছন্দ করা নাম ‘লুবনা’ গ্রহণ করেন। ১৯৭০ সালের ৫ জানুয়ারি তারা দুজনেই মার্কিন নাগরিকত্ব লাভ করেন। তাদের পাঁচ সন্তান ছিল: মনসুর, ফারুক, আতিফ এবং মুজিব। তাদের একমাত্র কন্যা নিলাম পাকিস্তানে জন্মগ্রহণ করেন।
ইজাজ পরিবার শুরু থেকে ব্ল্যাকসবার্গে বসবাস করতেন যেখানে ভার্জিনিয়া টেক অবস্থিত। ১৯৬৪ থেকে ১৯৬৯ সাল পর্যন্ত তারা সেখানেই বসবাস করেছিলেন। এরপর কয়েক বছর তারা ফ্লয়েডের গ্রামীণ জনপদে থাকার পর, ১৯৭৩ সালে তারা ভার্জিনিয়া টেকের নিকটবর্তী এলাকা ক্রিশ্চিয়ানসবার্গে ফিরে আসেন। সেখানে অ্যাপালাচিয়ান পর্বতমালায় তারা একটি বাড়ি তৈরি করেন যা আজও এই পরিবারের আদি ভিটা হিসেবে পরিচিত।
মস্তিষ্ক ও ফুসফুসের ক্যানসারের সাথে দীর্ঘ লড়াইয়ের পর ১৯৯২ সালের ৯ জুলাই মুজাদ্দিদ ইজাজ শভসভিলে তার নিজ বাসভবনে মৃত্যুবরণ করেন। তাকে তার সবচেয়ে প্রিয় খামার আলুম রিজে ঐতিহ্যবাহী মুসলিম রীতিতে সমাহিত করা হয়। যুক্তরাষ্ট্র জুড়ে থাকা তার পরিবারের সদস্য এবং দক্ষিণ-পশ্চিম ভার্জিনিয়ার পদার্থবিজ্ঞানী সহকর্মী ও বন্ধুদের অনেকেই তার শেষকৃত্যে উপস্থিত হয়েছিলেন। এমনকি,তৎকালীন মার্কিন প্রেসিডেন্ট জর্জ এইচ. ডব্লিউ. বুশ ১৯৯২ সালের ২৪ জুলাই এক শোকবার্তার মাধ্যমে ইজাজের বিধবা স্ত্রীকে সমবেদনা জানিয়েছিলেন।

## নির্বাচিত প্রকাশনা
*
*
*
*

## তথ্যসূত্র

বিষয়শ্রেণী:২০শ শতাব্দীর মার্কিন পদার্থবিজ্ঞানী
বিষয়শ্রেণী:মার্কিন যুক্তরাষ্ট্রে পাকিস্তানি অভিবাসী
বিষয়শ্রেণী:পরীক্ষণমূলক পদার্থবিজ্ঞানী
বিষয়শ্রেণী:আমেরিকান ফিজিক্যাল সোসাইটির বিশিষ্ট সভ্য
বিষয়শ্রেণী:মার্কিন যুক্তরাষ্ট্রের জাতীয় বিজ্ঞান অ্যাকাডেমির সদস্য
বিষয়শ্রেণী:ওহাইও বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সরকারি কলেজ বিশ্ববিদ্যালয়, লাহোরের প্রাক্তন শিক্ষার্থী
বিষয়শ্রেণী:ভার্জিনিয়ার মুসলিম
বিষয়শ্রেণী:১৯৯২-এ মৃত্যু
বিষয়শ্রেণী:১৯৩৭-এ জন্ম